KIRJALLINEN KYSYMYS E-1810/99 esittäjä(t): Mihail Papayannakis (GUE/NGL) komissiolle. Kiriotissan suojelualueen säilyttäminen.



Virallinen lehti nro 203 E , 18/07/2000 s. 0054 - 0055



KIRJALLINEN KYSYMYS E-1810/99 esittäjä(t): Mihail Papayannakis (GUE/NGL) komissiolle (12. lokakuuta 1999) Aihe: Kiriotissan suojelualueen säilyttäminen Kreikan kulttuuriministeriö ja uuden ajan muistomerkkien suojeluvirasto (Fek 468B, 9.5.1980) ovat julistaneet Verian Kiriotissan alueen historialliseksi kohteeksi sen ainutlaatuisten bysanttilaisten ja myöhäisbysanttilaisten kirkkojen sekä alueen rakennusten perinteisen arkkitehtuurin vuoksi. Kun otetaan huomioon, että Kiriotissaan on myönnetty toimintalupia ympäristöhygieniaan voimakkaasti vaikuttaville yrityksille (baarille, klubille, tavernoille, jne.) huolimatta siitä, että aluetta pidetään historiallisena kohteena ja siitä, että paikallinen arkeologinen neuvosto on kieltänyt alueen käytön tavoilla, jotka katsotaan haittaavan sen herkkää ominaislaatua, Kiriotissan alueen asukkaat ovat ilmaisseet minulle syytöksiä suojelualueen ominaislaadun muuttumisesta (melusaaste, jätteet, ajoneuvojen pysäköinti jalkakäytäville ja liikkeiden aukiolo aamutunneille saakka) ja varat alueen uudelleenjärjestelyjä varten on saatu yhteisön toisesta tukikehyksestä, kysyn komissiolta, joka on osallistunut hankkeen rahoittamiseen, seuraavaa: 1. Aikooko se tutkia, onko niitä ohjelmasopimuksen ehtoja muutettu, joiden pohjalta Kreikan ympäristön ja aluesuunnittelun sekä yleisten töiden ministeriö on osallistunut yhteisön toiseen tukikehykseen ja erityisesti ympäristöasioita koskevaan toimintaohjelmaan ja sen toimeen 4.3 Barbutas-Kiriotissan suojelualueen säilyttäminen ja kunnostaminen? 2. Mihin toimiin se aikoo ryhtyä asianomaisten kreikkalaisten viranomaisten suhteen, jotta he eivät myöntäisi uusia toimilupia edellä mainitun kaltaisille yrityksille ja jotta toimiluvan jo saaneiden yritysten toiminta tutkittaisiin alueen säilyttämiseksi yksinomaan asuinalueena? 3. Aikooko se tukea yhteisön kolmanteen tukikehykseen sisältyviä aloitteita alueella toteutettavien uudelleenjärjestelyjen jatkamiseksi, joihin sisältyy esimerkiksi alueen rakennusten entisöinti? Michel Barnierin komission puolesta antama vastaus (22. marraskuuta 1999) Yhteisö on osarahoittanut Verian kaupungin (Pohjois-Kreikassa) historiallisiksi kohteiksi luokiteltujen Kiriotissan ja Barbutaksen alueiden säilyttämistä ja kunnostamista koskevaa hanketta osana Kreikan ohjelmakauden 19941999 yhteisön tukikehykseen kuuluvaa ympäristöä koskevaa toimintaohjelmaa. Hankkeessa, joka on jo saatu päätökseen, kunnostettiin rappeutuvaa kaupunkiympäristöä korjaamalla katujen päällysteitä katukivillä ja liuskekivilaatoilla, istuttamalla puita, kunnostamalla pieniä aukioita, parantamalla katuvalaistusta ja muilla vastaavilla töillä. Hankkeen kokonaiskustannukset olivat noin 1,2 miljoonaa euroa. 1. Paikalliset ja kansalliset viranomaiset tekevät yleensä keskenään sopimuksen hankkeen toteuttamista koskevista menettelyistä. Kyseisessä tapauksessa kansallisia viranomaisia edustaa ympäristöministeriö. Komissio ei puutu sopimusten sisällön määrittelyyn, jos yhteisön ja kansallista lainsäädäntöä noudatetaan. Mainitulla sopimuksella ja hankkeen sisällyttämisellä toimintaohjelmaan ei ole suoraa syy-yhteyttä. 2. Liikeyritysten toimilupien myöntäminen kuuluu yksinomaan kansallisten viranomaisten toimivaltaan. 3. Koska komissiolla on käytössään vasta luonnos Kreikkaa koskevasta yhteisön tukikehyksestä seuraavaksi ohjelmakaudeksi 20002006, se ei voi tässä vaiheessa ilmaista kantaansa tukikehykseen mahdollisesti sisällytettävistä hankkeista.